[pic] | EURÓPAI BIZOTTSÁG | AZ EURÓPAI UNIÓ KÜLÜGYI ÉS BIZTONSÁGPOLITIKAI FŐKÉPVISELŐJE |

Brüsszel, 2011.3.1.

COM(2011) 68 végleges

2011/0037 (NLE)

Közös javaslat

A TANÁCS RENDELETE

a Guineai Köztársasággal szemben hozott különleges korlátozó intézkedések bevezetéséről szóló 1284/2009/EU tanácsi rendelet módosításáról

INDOKOLÁS

1. A 2009. szeptember 28-án Conakryban tartott politikai tüntetésnek a biztonsági erők általi erőszakos elfojtására válaszul az 1284/2009/EU tanácsi rendelet a (2010/638/KKBP tanácsi határozattal hatályon kívül helyezett) 2009/788/KKBP közös álláspontnak megfelelően különleges korlátozó intézkedéseket vezetett be a Guineai Köztársasággal szemben.

2. A Tanácson belül ideiglenes megállapodásra jutottak arról, hogy a Guineai Köztársasággal szemben hozott korlátozó intézkedéseket a politikai helyzet és a „2009. szeptember 28-i guineai események tényeinek és körülményeinek megállapításával megbízott nemzetközi vizsgálóbizottság jelentése” fényében módosítani kell.

3. Továbbá az EUMSZ 215. cikkének (3) bekezdése úgy rendelkezik, hogy az ebben a cikkben említett jogi aktusokban rendelkezni kell a szükséges jogi biztosítékokról. A Bizottság úgy véli, hogy e rendelkezés teljes mértékű betartása érdekében további elemmel kell kiegészíteni az 1284/2009/EU rendelet 15. cikkét.

4. Az Unió külügyi és biztonságpolitikai főképviselője és a Bizottság közös javaslatot tesz a 1284/2009/EU tanácsi rendelet ennek megfelelő módosítására.

2011/0037 (NLE)

Közös javaslat

A TANÁCS RENDELETE

a Guineai Köztársasággal szemben hozott különleges korlátozó intézkedések bevezetéséről szóló 1284/2009/EU tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 215. cikkére,

tekintettel a Guineai Köztársasággal szembeni korlátozó intézkedésekről szóló 2010/638/KKBP tanácsi határozatot módosító 2011/…/KKBP tanácsi határozatra[1],

tekintettel az Unió külügyi és biztonságpolitikai főképviselője és a Bizottság közös javaslatára,

mivel:

5. A 2009. szeptember 28-án Conakryban tartott politikai tüntetésnek a biztonsági erők általi erőszakos elfojtására válaszul a 2009. december 22-i 1284/2009/EU tanácsi rendelet[2] a (2010/638/KKBP[3] tanácsi határozattal hatályon kívül helyezett) 2009/788/KKBP közös álláspontnak[4] megfelelően különleges korlátozó intézkedéseket vezetett be a Guineai Köztársasággal szemben.

6. A 2011. […]-i 2011/…/KKBP tanácsi határozat szerint a Guineai Köztársasággal szemben hozott korlátozó intézkedéseket a politikai helyzet és a „2009. szeptember 28-i guineai események tényeinek és körülményeinek megállapításával megbízott nemzetközi vizsgálóbizottság jelentése” [5] fényében módosítani kell.

7. Az 1284/2009/EU rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1284/2009/EU rendelet a következőképpen módosul:

(1) A 6. cikk (3) bekezdése helyébe a következő szöveg lép:

„3. A II. melléklet a módosított 2010/638/KKBP tanácsi határozat* 4. cikkének (1) bekezdésében említett, a nemzetközi vizsgálóbizottság által a Guineai Köztársaságban 2009. szeptember 28-án történt eseményekért felelősként megjelölt személyeket és a velük kapcsolatban álló természetes vagy jogi személyeket, szervezeteket és testületeket tartalmazza.

* HL L 280., 2010.10.26., 10. o.”

(2) A 15. cikk (2) bekezdésének végére a következő mondatot kell beilleszteni:

„Amennyiben a Bizottságnak ilyen észrevételt vagy érdemi új bizonyítékot nyújtanak be, a Bizottság ezen észrevételek alapján felülvizsgálja a határozatát, és erről ennek megfelelően értesíti az érintett személyt, szervezetet vagy testületet.”

(3) A II. melléklet helyébe e rendelet mellékletének szövege lép.

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

MELLÉKLET

„II. MELLÉKLET

A 6. cikk (3) bekezdésében említett természetes és jogi személyek, szervezetek vagy testületek jegyzéke

[A melléklet a tanácsi határozatnak megfelelően egészül ki]

[1] HL L …., 2011. …, ... o. .

[2] HL L 346., 2009.12.23., 26. o.

[3] HL L 280., 2010.10.26., 10. o.

[4] HL L 281., 2009.10.28., 7. o.

[5] Az ENSZ Biztonsági Tanácsa, dokumentumjelzés: S/2009/693.